Segurtasun Sailak alerta laranja aktibatu du muturreko tenperatura altuengatik - Deia\nabisu horia sute-arriskuagatik Araban\nSegurtasun Sailak alerta laranja aktibatu du muturreko tenperatura altuengatik\nIgandean tenperaturek segur aski behera egingo dute, oraindik ere altuak izango diren arren\ndeia.eus 09.02.2020 | 07:30\nEl mercurio se disparará nuevamente hoy en Euskadi en lo que, presumiblemente, será la última jornada de la ola de calor Oskar González\nEl mercurio se disparará nuevamente hoy en Euskadi en lo que, presumiblemente, será la última jornada de la ola de calor\nBILBO. Bestalde, sailak aktibatuta mantendu zuen alerta laranja atzo, ostirala, egun osoan, tenperatura altu iraunkorrengatik, kasu honetan ere Araba erdialderako eta hegoalderako.\nEuskalmet Euskal Meteorologia Agentziaren arabera, atzo tenperatura maximoek bat-batean egin zuten behera Kantauri isurialdean, eta leku askotan 10 gradu jaitsi ziren kolpean. Bestalde, Araban tenperatura altuekin jarraituko dute, bereziki Arabako Errioxan. Ostiralean, maximoak 34 ºC-ra irits zitezkeen Arabako Lautadan eta 37 ºC-ra Ebro ardatzean.\nAtzoko egunean tenperaturek apur bat gora egin zuten, eta minimoak/maximoak 15/37 ºC ingurukoak izan ziren Araba erdialdean eta 18/38 ºC ingurukoak Arabako Errioxan. Nahiz eta ostiralerako eta gaurko, larunbaterako, aurreikusita dauden tenperaturak altuak diren, litekeena da arratsaldeetan ipar haizea Arabaraino iristea eta horrekin giroa apur bat freskatzea ordu batzuetan.\nIgandean, hilaren 30ean, tenperaturek segur aski behera egingo dute, oraindik ere altuak izango diren arren, batez ere Ebro ardatzean, eta minimoak/maximoak 17/36 ºC ingurukoak izango dira.\nIpar haizea nagusitu ahala, asteburuan tenperaturak ez dira 25 °C-tik gora joango itsasertzean, eta 28-32 °C ingurukoak izango dira Bizkaiko eta Gipuzkoako barnealdean eta Araba iparraldean.\nOstegunean erregistratutako tenperaturen balioak oso altuak izan ziren, nahiz eta Orozkon erregistratutakoa (44.7 °C), baliozkotzen aritu direna, okerra izan den; izan ere, egintza bandalikoren batek herri inguruan instalatuta dagoen estazio meteorologikoko sentsoreari eragin zion. Edonola ere, ekaineko tenperatura maximoen erregistro batzuk gainditu egin ziren.\nGomendatzen da pronostikoen eta abisuen eguneratzeak Euskalmet (www.euskalmet.euskadi.eus) eta Twitter (@Euskalmet) bidez jarraitzea.\nLarrialdiei Aurre egiteko eta Meteorologiako Zuzendaritzak baso-suteen prebentziorako Foru-aldundiek igorritako arauak zehatz-mehatz betetzea gomendatzen du, baita baso-suteak sortzeko edozein jarduera ekiditea.\nEra berean, garagar-uzta eta belar lehorraren bilketa hasiak direla kontuan hartuta, bero gehien egiten duen orduetan arreta berezia jartzea eskatzen du.\nLarrialdiei Aurre egiteko eta Meteorologiako Zuzendaritzak herritarrei baso-suteei loturiko edozein informazio 112 zenbakian partekatzea eskatzen die.


HONDARTZAKO DENBORALDIA OFIZIALKI IREKI DA HONDARRIBIAN : Zazpi aldizkaria\nHONDARTZAKO DENBORALDIA OFIZIALKI IREKI DA HONDARRIBIAN\nEka, 2018 Hondarribia, hondartza, uda\nGaur , ekainak 15, hondartzako denboraldia ireki da ofizialki. Datorren irailaren 15 arte zabalik egongo da beraz Hondarribiko hondartza eta erabilgarriak izango dira aldagelak, Gurutze Gorriaren bigilantzia, eta udan zehar antolatzen diran ekitaldi desberdinak ere.\n“2018 urte honetan hondartzarako Udalak daukan aurrekontua 230.000 eurokoa da. Hondarribiko hondartzaren azalera 80.000 metro karratukoa da, beste 700 m2 aldagela eta komunetarako” esan du Juan Mari Altunak, Zerbitzuetako zinegotziak. “Lan eta esfortzu handia egiten da hondartza behar moduan egoteko, bai Udalaren aldetik, baita Gipuzkoako Foru Aldundiaren aldetik, hau baita garbitzeaz arduratzen dena. Hondarribiarrentzat eta gure artera etortzen direnentzat azpiegitura garrantzitsu bat da eta bihartik aurrera erabiltzeko moduan egongo dira”.\nJuan Mari Altunak esan duenez, “aurten hondartzan egin den hobekuntzarik nabarmenena bainatzeko eremu Segurua hobeto mugatu dela masta batzuk jarriz”\nHalaber, aurten Minbiziarek aurkako elkartearekin batera, kanpaina bat martxan jarriko da Azaleko mimbizia sahiesteko. Beste aldetk, urtero bezala kirol ekintza asko egongo dira denboraldi osoan zehar\nAltunak eskerrak eman nahi izan dizkio “Hondartza behar bezala mantentzeko lan egiten duten eta egiten duten pertsona guztiei eta baita Gurutze Gorriko kideei ere segurtasuna bermatzeagatik.\nHondarribiko hondartzako instalakuntzak\nKomunak: 9.00etatik 20.00etara\nEmakumezkoak: 6 WC, 1 WC ezinduentzat eta 8 konketa\nGizonezkoak: 6 WC, 1 WC ezinduentzat, 3 konketa eta 3 pixatoki\nAldagelak: 10.00etik 20.00etara. 3 euro ordaintzen dira, horietatik 2 fidantza moduan. Amaitzerakoan bueltatzen dira.\nEmakumezkoak: 5 dutxa eta banakako aldagela\nDutxa eta aldagela kolektibo\nGizonezkoak: 5 dutxa eta banakako aldagela\nDutxa eta aldaketa kolektibo\nGurutze Gorria: Ekainak 15etik irailak 15era, egunero. Ekainean eta irailean, 11.00tatik 19.00tara lan egiten dute eta uztaila eta abuztuan aldiz, 10.30Etik 20.00ak arte.\nGainera, esandako instalazio hauetatik kanpo, hondartza eta inguruan honako hau topa daiteke: 6 dutxa lau isurikoak, 6 iturri bikoitz eta 5 hankak garbitzeko gune


DBH 2. zikloa | Eleizalde Ikastola\nDBH bigarren zikloko ikasleek eginiko ekintza desberdinen laburpena erakusten dizuegu albiste honetan. Azken txanpan sartuta gauden honetan, gure ikasleak jo eta ke dabilz\nBilboko Burdin Hesia: Ekainaren 14an DBHko 4. mailako ikasleok gure memoria historikoaren aztarnak “in situ” ezagutu ditugu. Nahiz eta gelan gerra zibila eta frankismoaren gaiak landu, Berangoko “Burdin Hesiaren Oroimenaren Museoa” eta menditik egin dugun Bilboko Burdin Hesiaren ibilbide tartearen bitartez, gure aitona-amonek gerrarekin lotuta bizi izan zituzten esperientziak eta emozioak sentitzen saiatu gara. Zein garrantzitsua den gure herriaren historia ezagutu eta besteei kontatzea.\nKongoren aldeko Mugikorra kanpaina: Ikasturte honetan ere Gatazkarik Gabeko Teknologiaren aldeko kanpaina antolatu dute DBHko 3. mailako ikasleek. Iaz arrakastatsua izan bazen ere, aurten ez da izan gutxiago. Ia 300 telefono mugikor batu ditugu. Hauen piezak birziklatu eta lortutako dirua Kongoko Errepublika Demokratikoan meategietan lan egiten duten herritarren aldeko ekimenetan erabiliko da ALBOAN G.K.Earen bitartez. Eskerrak eman nahi dizkizuegu kanpaina honetan parte hartu duzuen guztioi. Zuen laguntza ezinbestekoa izan da.\nLGTBren kontrako nazioarteko eguna: Ekintzailetza eta Enpresa Jardueraren Hastapenak ikasgaiaren ikasleek egindako bideoa aurkezten dizuegu. Bideoaren bitartez DBHko 4. mailako ikasleek maiatzaren 17ko Homofobiaren kontrako egunarekiko atxikimendua adierazi nahi izan dute.\n"Ekonomia eta zergak" tailerra: Apirilaren 12an Ekonomia ikasgaian eta Ekintzailetza eta Enpresa Jardueran Hastapenak ikasgaian dauden DBHko 4. mailako ikasleek "Ekonomia eta zergak" tailerran parte hartu dute. Bertan programaren edukien barruan dauden gaiei buruzko sakontze lanetan aritu dira.\nIkas2deak programa: Tutoretzako Orientazio programaren barruan DBHko 4. mailako ikasleek ikas2deak izeneko programan parte hartu dute. Programa horren barruan parte hartzen duen Itziar Ituño aktoresa ikasleekin batu zen bere ibilbide profesionalari buruzko esperientziak azaltzeko eta berarentzat ibilbide horretan euskarak izan duen garrantzia azaltzeko. Itziar Ituño oso ezaguna da hainbat telesaio eta filmetan parte hartu duelako, baina batez ere "La casa de papel" telesaioan izan duen protagonismoagatik.\nOrientazio irtenaldiak: DBHko 4. mailako ikasleen Tutoretza programaren barruan Orientazio irtenaldiak antolatzen dira ikasturtean zehar. Zornotzako Lanbide Heziketako ikastetxea bisitatzen egon ginen.


Tapia: “Hemendik aurrera, agintea konpartitua izango da, Lehendakariak eskatu bezala”\nDatorren krisi ekonomikoari aurre egiteko gobernu eta plan sendoak beharko direla gaineratu du Tapia sailburuak.\nETB1eko Egun On Euskadi saioan elkarrizketa egin diote gaur Arantxa Tapia Ekonomiaren Garapeneko eta Azpiegituretako sailburuari. Espainiako presidenteak eskatuko duen alarma egoera luzatzeko proposamenari baietz esango dio gaur Eusko Alderdi Jeltzaleak Madrilen, baina orain arteko aginte bakarraren formula aldatuta. Akordio horren harira, Tapia sailburuak aurrerantzean agintea partekatua izango dela adierazi du, elkarrizketan: “Autonomia erkidego bakoitza ezberdina delako, eta guk geure berezitasunen araberako neurriak hartu behar ditugulako”. Zentzu honetan, oso modu positiboan baloratu du lortutako akordioa, eta azpimarratu du erabaki guztiak osasun datuei erreparatuta hartuko direla. Edonola ere, eta datuak xehetasun osoz, eta maila guztietan (udal, bailara, lurralde…) aztertuko badira ere, “Guretzat unitatea Erkidegoa da, jende asko mugitzen baita lurralde batetik bestera, lanerako, adibidez”. “Euskadin Bizi Berri plana daukagu, non egoera berriari aurre egiteko gure planteamendua jasotzen dugun. Eragile ezberdinekin konpartituko dugu planteamendu hori”. Osasun krisiak krisi ekonomiko sakona utziko digu, eta horri aurre egiteko “Gobernu sendoa eta Legebiltzar berria” beharko direla esan du sailburuak. Horren harira, hauteskundeak egitearen garrantzia nabarmendu du, eta - Lehendakariak esan bezala-, uztaila garai ona izan daitekeela berretsi du. “Hori izan litekeelako pandemiaren eragina maila txikienean egongo den unea”. Gainera, “egoera gehienez urriaren 25era luzatu daiteke, eta orduan egoera zein izango den ez dakigu”. Tapiak adierazi du mundu mailan krisialdiari aurre egiteko formulak oso antzekoak ari direla izaten: “Diru likidezia bermatu egin da, eta pizkunde horretan kontsumoaren alde egin behar da; kontsumoa sustatu behar da maila guztietan. Renove planak, bono kulturalak, etab”. Gainera, mahai gainean jarri du ikerketak eta teknologiak duten garrantzia: “Ikerketa eta teknologia ezin ditugu alde batera utzi, mundu mailan behar bezala lehiatzeko”. COVID19aren ondorioz eratorritako egoerak hornidura katea bermatzearen garrantzia areagotu du, eta sailburuaren arabera “ezin dugu hornidura herrialde bakar batean izan; dependentzia leku bakarrekoa izatea arazoa da, dibertsifikatu egin behar dugu. Garrantzitsua da hornidura katea hurbilekoa ere izatea”.\n#Ataun #Irratia #AtaunIrratia #Albistea #Gizartea #Koronabirusa #Osakidetza #EuskoJaurlaritza #SegurtasunSaila #OsasunSaila #EuskalHerria #Euskadi #Gipuzkoa #Bizkaia #Araba #Nafarroa #IparEuskalHerria #Espainia #Mundua #ArantxaTapia #Eitb #Etb #Etb1 #EgunonEuskadi #IbanGarate


Bizikletari erremolkea erantsita opilak banatzera - Ahotsak.eus\nBizikletari erremolkea erantsita opilak banatzera\nBizikletari erremolkea erantsita opilak banatzera
Bainuetxean "botones" lanetan aritu zenean enkarguak egitera herrira joan behar izaten zuen bizikletaz. Bizikletari atzean erremolkea jarri eta han eramaten zituen 700 lagunentzako opilak. Errazionamenduko kartila bat izaten zuten eta egunero hartutako janariarekin zigilua botatzen zitzaien kartilan. Ogiaren errazionamendua.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZES-041-023 kodeko bideoa nahi duzula aipatzea: ahotsak@ahotsak.eus\nBainuetxean "botones" lanetan aritu zenean enkarguak egitera herrira joan behar izaten zuen bizikletaz. Bizikletari atzean erremolkea jarri eta han eramaten zituen 700 lagunentzako opilak. Errazionamenduko kartila bat izaten zuten eta egunero hartutako janariarekin zigilua botatzen zitzaien kartilan. Ogiaren errazionamendua.\nGaia(k): Politika » Gerraostea eta Francoren diktadura » Gerratik itzulera , Herria, azpiegitura » Herri-antolaketa » Eraikuntzak eta azpiegiturak\n- Eta zuk "botones" lanen ibili ziñenen, enkarguk nola eamaten zittuzun, bizikletan?\n- Eta hemen ingurun itten zittuzun enkarguk ala kanpoa´re bialtzen zizuen?\n- Noiz o noiz kanpoa´re bai, baiña normalian hemen bertan, kaleko... Botikaa-ta asko. Botikaa ta zapateira ta... beste... panadeira ta. Ogiyak-eta´re eman ber izaten zian. Akordatzen naiz batian...\n- Oseake gehiyenbat jana-ta eamaten zenun?\n- Bai, baiña jana´re, [danentzako]... konparazioko, ogiya eamaten nun nik egunero, urte baten o ez dakit bi urtin o, bi udaratan o eamango nun, ta lenuo beste batek beste batek eamaten zun, eta ba pare bat urtian o nik eaman nun. Ta eamaten gendun bizikletan remolke bat jarrita, atzian, bizikletan atzian remolkia, eta han zakua bota ogiyakin, ta ez zan karga haundiya izaten, baiña zazpirehun inguruan, zazpirehun lagun inguru zauren. Eta orduan ba zazpirehun bollo eaman berko zien behintzat. Ta normalian ehun gramo izeten zan, baina izan zan garaya larogei gramo bakarrik zaona razionamendua. Ta xelebria zan ordun e? Ordun han bakoitzak kartillakin jun ber zun kanpotarrak’e. Apopillo…\n- Kanpotarrak e bai?\n- Bai, bai, han, han apopillo, ta jan ta lo ta dana itten zun, baiña razionamentu kartilla eaman in ber.\n- Nola izaten zan razionamentuko kartilla, ze izaten zan?\n- Ba kartilla txiki bat izaten zan, nola esango dizut nik? Ba doziñan tamaiñan modukua. Eta, ba, loriyan ta ere igualtsu. Eta seilluak eukitzen zittun, egunen eguneko seilluak. Ta zeako, egunero, egunero ogi billa juteko ere, kartilla hura eaman ber, ta egunero tak.\n- Seillo hura…\n- Seillua zuk hartzen zenun ogiyan seillua laga ber han.\n- Ze ogi izaten zan?\n- Ogi beltza. Zean, razionamentua ematen zen, normalen geyenian izan zan ehun gramo, baiña bolada bat izan zan larogei gramo ematen zula harek. Baiña ogi beltza, zea, zahi ta guzti, integrala.\nEzagutu ez gerratik itzuli zen neba\nMendiola eta Aria auzoen arteko ezberdintasunak\nGerratik itzuli eta etxerik ez\nEuskara gutxietsia gerraostean\nLasarteko baserriak eta basoak


Hilobi Santuaren eliza (Torres del Río) - Wikipedia, entziklopedia askea.\nHilobi Santuaren eliza (gaztelaniaz Iglesia del Santo Sepulcro) XII. mendean eraikitako eliza erromanikoa da, Torres del Río nafar udalerrian. Done Jakue Bidearen ertzean koaktua, eliza funerarioa zela pentsatzen da gaur egun, nahiz eta tradizionalki erromesen argidorrea edota Tenpluko Ordenaren eliza zela uste izan den.\nOinplano oktogonala du, eta kupula eta linterna oktogonalak ere baditu. Arkitektoa, eta berarekin lan egin zuten eskultoreak, bezero kristauen zerbitzuan aritu ziren mudejarrak ziren. Eraikinaren diseinuan, Kordobako artearen eragina ikusten da, baina zistertarren xehetasunak ere somatzen dira. Tenplarioen eliza izan zela aipatu izan da, batez ere oinplano oktogonal bitxiarengatik, baina ez dago hipotesi hori baieztatzen duen beste daturik. Badakigu, ordea, 1100an eliza eta bertan zegoen monasterioa Iratxeko monasterio benediktotarrari eman zitzaizkiola, nahiz eta, seguru aski, une horretan aipatzen den eliza ez izan oraingo bera, baizik eta bere aitzindaria. Agiriek erakusten dute, bestalde, eliza hau XIII. mende hasierarako Hilobi Santuaren Ordenako fraideena zela.\n1932an monumentu historiko-artistiko sailkatu zuten.\n1.3 Kristo gurutziltzatua\nAltxaeran erdiko oktogonoa ikus daiteke, baita absidea eta goiko linterna, bere eskailerekin.\nFatxada nagusia hegoaldean dago, eta oso sinplea da. Erdi puntuko arkua du, ginbela begetalak dituzten bi zutaberen gainean. Tinpanoak apaindura urria du eta pilastren gainean doa.\nOktogonoaren alde ezberdinak bereiztuz zutabe luzeak daude, eta, gainera, hiru gorputzena banatzen dira, moldura batzuekin bereizturik. Bigarren gorputzean oso irekiak diren arku zorrotzak daude, hormaren bultzadak lurrera eramateko. Gorputz honetan ere ikus daitezke oso apaindurik dauden leihoak, arku lodiekin, atezango finak eta apaindura begetalez hornitutako ginbela handiekin. Hirugarren gorputzean erdi puntuko zortzi leiho irekitzen dira. Atezangoetan zutabeak dituzte, apaindura begetalezko ginbelekin, eta arku abozelatuak. Intradosean leiho bakoitzak badu beste arku bat barruan, ertz biziko pilastra batzuen gainean. Horrela, leiho estuak suertatzen dira, argiztapen gutxi ematen dutenak.\nAbsidea sasizirkularra da oinplanoan. Idulki baten gainean doa, inguruko kale-mailaren irregulartasunari egokitzeko. Oktogonoaren beste aldean, abisdearen parez-pare, goraino igotzeko eskailera gordetzen duen gorputza dago. Teilatua eusteko, harburu serie trinko bat badago goialdean. Estalkia oktopiramidala da, Eunateko elizan bezala, eta han bezala, harlauzaz osatua. Estalkiaren gailurrean, azkenik, eliza osoaren eskalan eginiko eredua balitz bezala, harrizko linterna dago.\nKanpoaldean, oro har, eraikuntzaren harmonia, neurrien proportzioa eta altxaeran erabilitako osagai bikainen erabilera azpimarra daiteke.\nKupula barnealdeko arkuak.\nBarnean, apaindura begetalezko ginbelak dituzten angeluetako zutabeak daude, inposta xakeztatu bateraino iristen direnak. Gainetik, lihoak daude, ertz biziko erdi puntuko arkuekin irekiak, moldura begetal batekin eta ginbela begetala ere baduten zutabe mutzen gainean. Garaitarkua bikoitza da, zorroztasun gutxikoa, eta absidea sasizirkularra, labe ganga batez estalia, eta apaingarririk gabe leiho batekin. Garaitarkuaren arku sailetan, izkinetako zutabeak motzagoak dira eta harburuetan bermatzen dira.\nBarnealdean 50 ginbela zizelkatu daude, horietatik bi istoriatuak. Bi harburu zizelkatu daude, animalia bat ahoan duen piztia baten burua eta sileno baten burua. Zimazioak oso garatuak daude, eta xakeztatuz osaturiko lau bandekin apainduta doaz. Kupulako arkuetan idazkun batzuk daude, batzuetan apostoluen izenekin, me fecit (latinez "egin ninduen") idazpuruarekin, baita giza aurpegi baten marrazkiarekin eta gurutze loreztatu batekin ere.\nKupula da, hala ere, Hilobi Santuaren elizako elementurik ikusgarriena eta behinena. Horma bakoitzaren erdian bi harburu daude, bakoitza lau bozelez osatua. Horien gainetik, eta izkinetako zutabeen ginbelen gainetaik, xakeztatu bat doa, oinplano osari buelta emanez. Harburuetatik ateratzen dira kupula eusten duten zortzi arkuak, izar itxura sortzen dutenak, erdiko giltzarritik pasa gabe, horrela erdian beste oktogono bat sortzen delarik. Erdiko oktogono horretan badago zirkulu bat inskribatua, hau ere xakeztatu batez apindua. Beste zortzi arkuak izkinetako zutabeetan bermatzen dira. Kupulako nerbio hauen diseinuak eragin musulmandar garpia erakusten du, eta Zaragozako Aljaferían zeuden kupulen diseinua eredutzat hartu ahal zituzten. Hala eta guztiz ere, kupula honetan lan egin zuten harginek estereometrian ezagutza sakonak zitzutela erakutsi zuten.\nArgiztapena leiho txiki batzuen bitartez lortzen da. Leiho hauek, gainera, Languedoceko lantegien eta musulmandar artearen eraginak biltzen dituzten harrizko saretak dituzte. Sareta hauen apaindura arkitekturakoa da, dorretxoak eta abar baitituzte (zeruetako Jerusalemeko zortzi ateak irudikatuz agian).\nKupularen gainean linterna bermatzen da, oinplano oktogobnalekoa eta kupulatxo batez estalia. Eliza hau Done Jakue Bidean zegoenez, aditu batzuek diote erromesak gidatzeko argidorrea izango zela.\nElizaren presbiterioan, errege-koroa daraman Kristo gurutziltzatu bat dago. Lau iltze daraman arren (ohikoena hiru izaten da), errealismoa adierazten du irudiak, eta ondorioz XIII. mende hasierakoa dela esan ohi da. Tamaina ertaina du (98 cm) eta kalitate handikoa da.\n↑ Hilobi Santuaren eliza turismo.navarra.es webgunean\nMartinez de Agirre, Javier; Gil Cornet, Leopoldo; "Torres del Río, Iglesia del Santo Sepulcro", Panorama 34, Nafarroako Gobernua, ISBN 84-235-2722-0\nWikimedia Commonsen badira fitxategi gehiago, gai hau dutenak: Hilobi Santuaren eliza (Torres del Río)\nIglesia del Santo Sepulcro Nafarroako Unibertsitatearen webgunean\nAzken aldaketa 21 otsaila 2021(e)an, 07:29(e)tan\nOrriaren azken aldaketa: 21 otsaila 2021, 07:29.


Haur eta nerabeen osasun mentalari lehentasuna emateko eskatu du Save The Children erakundeak – Guraso.eus\nHaur eta nerabeen osasun mentalari lehentasuna emateko eskatu du Save The Children erakundeak\n2021-10-09\tguraso\tIruzkinik ez\nSave the Children erakundeak egindako analisi berri baten arabera, pandemia hasi zenetik, mundu osoko haurrek batez beste sei hilabeteko –184 egun– derrigorrezko konfinamendua egin behar izan dute agintariek horrela erabakita. Horrek depresioa, antsietatea eta bakardadea pairatzeko arriskua handitu du. Analisia egiteko Oxford COVID-19 Government ResponseTracker delakoaren datuak hartu dituzte oinarri.\nVenezuelako haurrek pasa dute konfinatuta denbora gehien 16 hilabete baino gehiagoko aldizkako itxierekin (491 egun), eta ondoren Libanokoak ia 14 hilabeterekin (418 egun). Zimbabwen, haurrak ia bederatzi hilabetez egon dira konfinatuta aurten (266 egun).\nSave the Children erakundeak ohartarazi du konfinamendu luze horiek eragin suntsitzailea izaten ari direla mundu osoko haurren osasun mentalean, eta gobernu guztiei eskatu die beren osasun-sistemetan haurrentzako eta nerabeentzako laguntza psikosozialeko eta osasun mentaleko zerbitzuak ahalbidetzeko.\n“Gizarte-estimuluak kentzeak eragin larria izan dezake haurren osasun mentalean eta garapenean. Konfinamenduak beharrezkoak dira COVID-19aren hedapena geldiarazteko, baina isolamendu sozialak etsipen, antsietate eta depresio sentimenduak eragin ditzake haurren artean. Osasun mentaleko krisi honi erantzunik ez emateak epe luzerako inplikazioak izan ditzake haien ongizatean, garapenean eta osasun txarrean, oro har, baita murrizketak kendu ondoren ere “, ondorioztatu du Save the Children erakundeko Osasun Mentaleko eta Laguntza Psikosozialeko Unitateko buru Marie Dahlek.\nCOVID-19aren pandemian herrialde ia guztietako haur eta nerabeek egin dute konfinamenduren bat. Diru-sarrera handiko herrialdeetan, Kanadan esaterako, haur eta nerabe batzuk 13 hilabetez egon dira giltzapetuta (402 egun). Diru-sarrera altuak dituzten herrialdeek osasun mentaleko zerbitzuetarako sarbide hobea duten arren, herrialde horietako haurrek ere alterazioak izan ditzakete beren lo-zikloetan, joko-errutinetan, gizarte-elkarrekintzetan, online hezkuntzan, bai eta online ingurunean kalteak jasateko arrisku handiagoa ere. Faktore horiek guztiek arriskuan jar dezakete haien osasun mentala.\nSave the Children erakundeak eskatzen du gobernu guztiek ematea lehentasuna haur eta nerabeen osasun mentalari. Erakundeak, halaber, haurren eta nerabeen osasun mentala eta ongizatea eskubide gisa onartzeko eskatzen du, eta gobernuei eskatzen die osasun mentaleko arazoak eta desgaitasun psikosozialak dituzten haurrek jasaten dituzten estigma eta giza eskubideen urraketei heltzeko. “Arreta eta laguntza egokiarekin, pandemiaren ondorioz larritasun handia duten haur eta nerabe asko suspertu ahal izango dira eta beren ahalmen osoa lortu ahal izango dute”.\nSave the Children erakundeak azpimarratu du osasun mentala eta laguntza psikosoziala, osasun-, hezkuntza- eta babes-zerbitzuen zati gisa, lehenbailehen finantzatu behar direla, etorkizuneko konfinamenduei eta sortzen ari diren beste erronka batzuei hobeto erantzuteko, batez ere diru-sarrera txikiak eta ertainak dituzten herrialdeetan. Hori gabe, ondorio larriak izan ditzake osasun mentalean eta hurrengo belaunaldiaren garapenean.\nIruzkinik ez "Haur eta nerabeen osasun mentalari lehentasuna emateko eskatu du Save The Children erakundeak"


Vipros – Euskadi Preben\nVIPROS Euskadiko Elikaduraren eta Egurraren Balio Katearen Laneko Segurtasun eta Osasunerako Estrategia Sektorialaren barruko ekintza bat da, benchmarking eta berrikuntza irekia sustatzeko, laneko arriskuen prebentzioaren arloan ezagutza trukatzeko eta lan inguruneetan irtenbide, aldaketa eta hobekuntzarako ideiak bideratzea eta elkarrekin sortzea.\nVIPROSen oinarrian dago gizarteko aktoreen arteko interakziorako tresna bat izatea, pertsonak, profesionalak, eragile sozialak, enpresak eta erakundeak kontuan hartuta, ezagutza transmititu, eman, sortzen lagundu eta partekatu ahal izan dezaten, gizarte osoa eta profesionalak aldaketaren eta etengabeko hobekuntzaren motor proaktibo izan daitezen (drivers), ongizate eta iraunkortasun sozial handiagoa lortzeko.\nVIPROS lehen sektoreko, elikagaien industriako eta horren balio kate osoko laneko segurtasunari eta osasunari lotutako proposamenak egiteko eta irtenbideak bilatzeko kanal bat da.\nHainbat alderdiri buruzko informazioa (produktuak, zerbitzuak, prozesuak, jardunbide egokiak, etab.) eta hainbat ikuspegitatik (sektoreetako profesionalak, prebentzioko teknikariak, ekipamendu edo zerbitzuen hornitzaileak, etab.) partekatzeko tresna irekia da.\nVIPROSen, prozesuaren edozein produktu, zerbitzu, aldaketa edo hobekuntza sar dezakezu, edo praktika berritzaileak gehi ditzakezu, osasungarriak edo lan baldintzak hobetzekoak.\nEkarpen horiekin batera, soluzioak bilatu edo baldintza profesionalak hobetu nahi dituzten beste pertsona, profesional eta erakunde batzuek behar duten informazioa eman daiteke. Informazio hori partekatzeko aukerak esan nahi du prozesu batean sartzea, gizarteari irekita, Prozesuen eta Praktiken Zaintza eta Prospektiba Teknologikoa egiteko, arazoak bilatu eta konpontzeko ahalegina minimizatzen laguntzeko.\nEnpresak, sektoreak, pertsonak eta oro har gizartea daude gonbidatuta, gaur egun merkatuan dauden ekarpenak eta proposamenak egin ditzaten, baita ere garatzeko prozesuan egonik arazoak konpontzeko edo egungo lan baldintzak hobetzeko ahalmena dutenak.


Biolentzia Estrukturala Ofentsiba kapitalista Langile Mugimendua Mugimendu Sozialista Prozesu Sozialista\nHiru pertsona atxilotu eta bat zauritu zuen atzo Ertzaintzak Bilbon, VOXen aurkako protestetan\n2019ko Azaroak 07\nAtzo, propaganda egiteko gunea jarri zuen VOX alderdiak Bilboko Atxuri auzoan, eta hainbat pertsona bertaratu ziren protesta egitera. Ertzaintza oldartu egin zitzaien protestan ari zirenei; hiru pertsona atxilotu zituzten, eta gutxienez gazte bat zauritu zuten. Atxikitako hiru kideak aske utzi dituzte 00:30ak aldera, baina beste zortzi pertsona auzipetu dituzte, "hauteskunde askatasunaren aurkako delitua" egotzita.\n2019ko Azaroak 06\nPoliziak gutxienez 277 kontrol egin ditu Lizarraldean azken lau hilabeteetan\n2019ko Azaroak 05\nForuzaingoaren eta Guardia Zibilaren 277 kontrol zenbatu ditu Lizarrako Pikutara mugimenduak azken lau hilabeteetan. Urtarriletik martxora bitartean 211 kontatu zituzten.\nGutxienez 18 pertsona atxilotu zituzten atzo Bilbon, VOXen mitinaren aurkako protesta antifaxistetan\nAtzo arratsaldean ehunka pertsona bildu ziren Bilboko Euskalduna aurrean, VOX alderdiak bertan egindako mitinaren harira. Protestan ari zirenen aurka oldartu zen Ertzaintza, eta gutxienez 18 pertsona atxiki zituzten. Aske utzi dituzte dagoeneko, baina epailearen aurrean agertu beharko dute.\nGutxienez 96 zauritu eta 33 atxilotu izan dira Katalunian, hirugarren protesta egunean\nKataluniako azken protestetan gutxienez 96 pertsona zauritu dituzte indar polizialek; larri dago zaurituetako bat, eta ikusmen gaitasuna galdu du beste batek. Bestalde, datu ofizialen arabera, 33 pertsona atxilotu zituzten. Astearteko mobilizazioetan ere atxilotu ugari izan ziren, eta espetxeratu egin dituzte Bartzelonan atxikitako lau pertsona, bermerik gabe. Protestak hasi zirenetik, 352 pertsona zauritu eta 66 atxilotu dituzte Katalunian.\nGuardia Zibilak bi pertsona atxilotu ditu ustez Legutioko kuarteletik oroigarri bat kentzeagatik\nAtxilotuak Bilbo eta Legutiokoak dira, eta “terrorismoaren biktimak umiliatzea” egozten diete.\nArran antolakundeko militante bat atxilotu dute Mosso-ek gaur goizean\nArran gazte antolakundeak euren militante baten atxiloketa salatu du.\nElebeltz Topaguneko kide bat identifikatu eta hainbat kide galdekatu dituzte Lasarteko udaltzainek\nLasarteko udaltzainak igande goizean bertaratu ziren Elebeltz gaztetxera, hainbat kide bertan zirela. Hala, pertsona bat identifikatzeaz gain, gaztetxeko hainbat kideri galderak egin zizkieten. Bestalde, guneari argazkiak atera zizkioten poliziek.\nGutxienez 87 pertsona atxilotu dituzte Biarritzeko gailurraren aurkako protestetan\nFrantziako Poliziak gutxienez 85 lagun atxilotu zituen ostiralean eta larunbatean. Gaur bi lagun atzeman dituzte Baionan, atxiloketen aurkako protesta batean. Errepide kontroletan ere atxilotu dituzte zenbait pertsona, eta Frantziako Estatutik kanporatutakoak ere izan dira. 500 pertsona inguruko zerrenda beltz bat badela salatu dute, egoera jakinetan estatura sartzea debekatuta duten kideena.\nAzken hilabeteetan bere aurkako polizia jazarpena areagotu dela salatu du Amnistiaren Aldeko Mugimenduak\n2019ko Abuztuak 13\nMugimendua sortu zenetik jarraipenak izan dituzten arren, azken hilabeteetan jazarpena areagotu dela azaldu dute Amnistiaren Aldeko Mugimenduko kideek. Bat-batean jarritako errepide kontrolak zein polizia militanteen autoetan eta etxeetan sartu izana salatu dute.


Irekia Eusko Jaurlaritza - Gobierno Vasco :: ETBk 'Embajadores de Euskadi' saioa estreinatuko du asteazken honetan\nETBk 'Embajadores de Euskadi' saioa…\nEnbaxadoreek Euskadiko turismoarentzat duten garrantzia nabarmendu du Isabel Muela Eusko Jaurlaritzako Turismo zuzendariak. Euskadin turismoak inoizko egoerarik onena bizi du: 2,3 milioi bidaiari etorri da 2011n.\nEuskal Telebistak 'Embajadores de Euskadi' saioa estreinatuko du asteazken honetan, uztailaren 25ean. Euskadi ezagutzea da saioaren ardatza. Iñaki Lopez aurkezlea lagun dutela, enbaxadorerik onenak izango ditu saioak gidari: herritarrak.\nSaioaren aurkezpenean honako hauek egon dira: Isabel Muela, Eusko Jaurlaritzako Turismo zuzendaria; Patxi Arratibel, EITBren Estrategia eta Kanpo Harremanen zuzendaria; Blanca Baena, saioaren zuzendaria, eta Iñaki Lopez, aurkezlea.\nEnbaxadoreek Euskadiko turiskoarentzat duten garrantzia nabarmendu du Isabel Muela Eusko Jaurlaritzako Turismo zuzendariak. Euskadin turismoak inoizko egoerarik onena bizi du: 2,3 milioi bidaiari etorri da 2011n.\nEusko Jaurlaritza Euskadiko aurpegi ezagunen bidez hasi zen Euskadiko leku eta gune erakargarriak erakusten. Bideo ezberdinetan erakusten zituzten euren lekurik kuttunenak. Orain, pertsona ezagun guzti horiek eta beste herritar batzuk azalduko dizkigute euren leku bereziak 'Embajadores de Euskadi' tartean.\nSaioaren asmoa euskaldunoi gure lurra hobeto ezagutarazi eta disfrutatzeko bidea ematea da. Jaurlaritzak abian jarritako 60 esperientziak ere erakutsi nahi dituzte. Euskaldunak bere lur eta inguruaren preskriptore bilakatzea da xedea.\nZortzi saio izango dira eta bakoitzean, 'Embajadores de Euskadi' bazterrik bazter ibiliko da. Hiru pertsona ezagun izango ditu bidelagun Iñaki Lopez aurkezleak saio bakoitzean. Batzuetan euren leku kuttunak erakutsiko dizkiote Iñakiri. Beste batzuetan, Iñakik berak erakutsiko dizkie ibilbideak, eta lehen aldiz deskubritu ahal izango dituzte. Erlaxatu, dibertitu eta kanpokoen aurrean harro egoteko moduko paraje eta ibilbide zoragarriak izango dira. Euskadi topera gozatzeko aukera eskaintzen duten lekuak.\nLa Oreja de Van Gogh, Modesto Lomba, Inma Shara, Martin Berasategi, Igor Yebra... Euskadin bizi diren pertsona ezagun askok hartu du parte. Horrez gainera, Euskaditik kanpo bizi diren batzuk era jardun dira, eta baita gure lurraren enbaxadore sentizen diren pertsona ez ezagun batzuk ere.\nAtal bakoitzak hiru leku ezagutuko ditugu hiru enbaxadoreren eskutik. Enbaxadore bakoitzarekin aukeratutako lekuaren sekretuak ezagutzeko aukera izan dugu, gida turistiko bete-betea osatuz, Euskadiko leku interesgarri guztiekin. Hiriburuak, kostako ibilbideak, barruko paisaiak, museoak, antzineko esperientziak...\n'Embajadores de Euskadi' K2000-k ekoiztu du Euskal Telebistarentzat, eta asteazkenero emango da 22:15ean ETB-2n.\nVitoria-Gasteiz, 2012ko uztailak 24


Milaka pertsona kalera atera dira Estatu frantsesean: «Je suis prof» | Mundua | Naiz\nMilaka pertsona kalera atera dira Estatu frantsesean: «Je suis prof»\nEstatu frantseseko puntu desberdinetan eginiko mobilizazioek milaka pertsona bildu dituzte, «Je suis prof» oihukatuz, adierazpen askatasunari buruzko eskola batean Mahomaren karikaturak erakutsi zituen Samuel Paty 47 urteko irakaslearen hilketa salatzeko. Protestetako bat Baionako suprefeturaren aurrean egin da.\nJendetza Parisen, Samuel Paty irakaslearen hilketa gaitzesteko. (Bertrand GUAY/AFP)\n«Je suis Charlie» lelopean estremismo islamista gaitzetsi eta adierazpen askatasuna defendatzeko mobilizazioek Estatu frantsesa hartu zutenetik ia sei urte igaro direnean, balore demokratikoen defentsa izan da gaur egin diren elkarretaratzeen aldarri nagusietako bat.\nArrazakeriaren aurkako erakundeek eta eragile bakezaleek deitutako elkarretaratzeek –‘Charlie Hebdo’ren babesa ere bazuten– Samuel Paty 47 urteko Geografia eta Historiako irakasleari omenaldia egiteko balio izan dute. Iragan ostiralean, Parisetik gertu burua moztu zion 18 urteko gazte batek, adierazpen askatasunari buruzko saio batean ikasleei Mahomaren karikaturak erakutsi zizkiolako.\nTerrorismoaren Aurkako Fiskaltzaren arabera, jatorri txetxeniarrekoa zen ustezko erasotzailea, Poliziak tiroz hil zuena. Gertakari honekin lotura dutelakoan, hamaika pertsona atxilotu dituzte azken orduetan.\nTxalo zaparrada batekin hasi da, 15.00etan, Pariseko Errepublika plazako elkarretaratzea. 2015ean aipatu aldizkari satirikoaren aurkako erasoa bertan gaitzetsi zuten eta beste protesta asko ere toki berean egiten dira.\n«Je suis prof» izan da bertaratutakoen ia ahobatezko eslogana. Mobilizazioetan nabarmena izanda irakasleen presentzia, beren lanbidearen garrantzia aldarrikatu eta gazteak balio demokratikoetan heztearen balioa nabarmentzeko.\nBeste hiri askotan ere egin dira mota honetako elkarretaratzeak. Baionan, esaterako, jende andana bildu da suprefeturaren aurrean.\nElkarretaratzea Baionako suprefeturaren atarian. (Bob EDME)\nAsciende a once el número de detenidos por la decapitación de un profesor en París\nEl Gobierno francés anuncia «un plan de acción contra el islamismo radical»


15 ECTS kreditu 30 ECTS kreditu 15 ECTS kreditu 60 ECTS kreditu\nGizarte ehiztariak eta biltzaileak Gaztelania 4 --\nEuskal Herriko Unibertsitatea ( Letren Fakultatea )\nGizarte ekoizleak Gaztelania 4 --\nKuaternarioaren hastapenak Gaztelania 4 --\nEuskal Herriko Unibertsitatea ( Zientzia eta Teknologia Fakultatea )\nOndarea eta paisaia.Proiektuen lantze eta garapena Gaztelania 3 --\nAntropologia Fisikoa Gaztelania 5 --\nIngurumenaren aprobetxamendu antropikoa: baliabide biotikoak Gaztelania 5 --\nKlima-eta ingurumen-aldaketaren adierazle paleontologikoak Gaztelania 5 --\nKuaternarioko prozesuak eta erregistro sedimentarioa Gaztelania 5 --\nKultura materialaren eboluzioa eta analisia Gaztelania 5 --\nMaterial natural eta antropikoen analisirako diziplina anitzeko metodoak Gaztelania 5 --\nMaterial sedimentarioak ikertzeko metodoak: aplikazio praktikoak Gaztelania 5 --\nPaleolitiko adierazpen grafikoak Gaztelania 5 --\nPaleolitiko ingurumen-adierazleak eta izaera mineralogiko eta geokimiko antropikoen adierazleak Gaztelania 5 --\nMaster amaierako lanar 15 --\nNahitaezko edo hautazko gai bakoitzean, hainbat irakaskuntza metodologia erabiliko dira: eskola magistralak, laborategiko praktikak, landa praktikak, ikasgelako praktikak, ordenagailuko praktikak, mintegiak eta lanak eta txostenak egitea. Gainera, Master Tesi bat egin eta defendatu beharko da, masterrean parte hartzen duen ikertaldeetako eta ikerguneetako batean.\nIrakaskuntza gaztelaniaz emango da, eta Master Tesia gaztelaniaz, euskaraz edo ingelesez idatzi eta defendatu ahal izango da.\nGeologia eta Antropologiaren arloko gaiak Zientzia eta Teknologia Fakultatean emango dira (Leioa), eta historiaurreari loturikoak, Letren Fakultatean (Gasteiz). Kuaternarioari buruzko master honen garapen akademikorako, lankidetza hitzarmenak egin dira Giza Eboluzioari buruzko Ikerketa Zentro Nazionalarekin (CENIEH - Burgos) eta Aranzadi Zientzia Elkartearekin (Donostia, Leioa). Beste unibertsitate batzuetako irakasleek ere parte hartzen dute: A Coruña, Oviedo, Kantabria, Burgos, Madril eta Valencia. Ikasleek talde eta ikerketa zentro horietan egingo dute beren Master Tesia.\nIrakasgai bakoitzean, kontrol idatziak egingo dira ikasleen ebaluazioa egiteko, eskola magistraletan, mintegietan, ikasgelako praktiketan, laborategiko praktiketan eta landa praktiketan landutako gaiei buruz. Gainera, baloratu egingo dira ere ikasleak eginiko lanak eta txostenak, praktiken koadernoa eta lan espezifikoak. Kontuan hartuko da bereziki eskoletara joatea eta masterraren jardueretan parte hartzea.


Zinea: Maria by Callas • ZUZEU\nZinea Maria by Callas –\nArraroa da astegun batean arratsaldeko 5.30tan zinera joatea. Bihurrikeri bat egiten ari zaren sentsazioa duzu, ikastolan “pira” egiten genuenean bezala. Maria Callas-i buruzko dokumental hau ikusteko aukera bakarra ordu horretan zenez, hortxe joan nintzen arratsalde eguzkitsu zoragarri batean, beste 15 pertsonekin (denak jubilatuak) soprano greko-amerikarraren bizitzari buruzko kontakizunaz gozatzera. A priori ez zen nire “must see” zerrendako film bat eta nire ingurukoei galdetuta denek kointziditu dute “nagikeria” ematen duela. Baina Maria Callas beti iruditu zait pertsonaia faszinantea, eta ez nuen pantaila handian ikusteko aukera galdu nahi. Eta zenbat poztu nauen hondartzara joan beharrean zinemara joan izanak.\nTom Volf-en dokumentalak sopranoaren bizitza kontatzen du soilik, artxibozko irudiak, grabaketak eta Maria Callas beraren off-eko ahotsa erabiliz. Izugarrizko dokumentazio lana dago film honen atzean. Zuzendariak bikainki josten ditu filma osatzen duten eszenak grabaketa formatu desberdinetan, estruktura narratibo kronologikoa erabiliz, Callasen haurtzarotik hasita bere heriotzara, bizitza pertsonalari errepasoa emanez baina bere karrera profesionalean zentratuz.\nBizitza gazi-gozoa izan zuen gure divak. Alde batetik bere talentuak gazte-gaztetatik arrakasta ezagutzen lagundu zion eta opera abeslari batek lor ditzaken helburu guztiak lortu zituen, ez lan eta esfortzu gutxirekin. Amak, hasieran, eta bere lehenengo senarrak gero, bere talentuari zukua ateratzen jakin izan zuten eta kosta ala kosta arrakasta lortzera bideratu zuten, bidean bere bizitza pertsonaleko ametsetako bat sakrifikatzeraino. Bai, bere bizitzako ametsa ama izatea zen eta etzuen lortu. Film honen bidez Callas-i buruz ezagutu nuen ezaugarrietako bat, eta asko harritu ninduena, emakumeari buruz zuen ikuspegi matxista da. Bere ustez emakumea ama izateko eta senar baten zerbitzuan bizitzeko jaioa zen. Eta berak hau lortu ez izanak, filmean zehar ikusten den bezala, asko markatu zuen.\nEta agian horregatik, agian ez -filmak ez du azaltzen- izan zituen bere karrera profesionala zipriztindu zuten depresioa eta beste osasun arazo batzuk. Callas-ek bazuen komunikabideek bikainki elikatu zuten fama txarra opera zirkuituan, emanaldiak bukatu gabe uzten zituela alegia. Eta filmean agertzen dira pare bat pasarte non “alde-egite” hauek osasun arazo larriengatik izan zirela argi uzten duen zuzendariak, garaiko zurrumurru horiek gezurtatuz.\nEta gure Maria zurrumurru-iturri amaigabea zen. Bere lehenengo senarra Aristotle Onassis enpresari grekoarengatik utzi zuenean ere zeresan ugaria eman zuen. Eta filmean affair hau deskribatzen denean batek ez du ulertzen Maria Callas bezalako norbait nola maitemindu zen Onassis bezalako gizontxo txiki, sudur-handi eta itsusi batez. Eta honek Callas-en beheraldi momentu txar baten erdian orduan Jacqueline Kennedy zenarengatik utzi ondoren, izugarri sufrituta, nola hartu zuen berriro bere besoetan. Eta beste diva bat gogorarazi zidan pasarte honek: gure Amy Winehouse, bere kasuan ere gizonek eragin ezkorra izan zuten bere bizitzan eta berak ere izugarri maite zituen.\nCallas ez zen perfektua, eta pertsona bezala eta profesional bezala kuestionatua eta kritikatua izan zen. Baina film hau ikusi ondoren gizatiarragoa ikusten du batek, bere gainezkako talentu hori nola edo hala kudeatzen eta zoriontsu izaten saiatu zen emakumea. Filmean agertzen den artxibozko elkarrizketatako batean zoriontsua den galdetzen diote, berak baietz esaten du “nire buruari gehiagotan gogorarazi beharko nioke“.\nTerrence McNully antzerkigile amerikarrak ateo eta agnostikoontzat ere ulergarria den esaldi hau bota zuen bere Callas mirestuari buruz: “Other sopranos only sing ‘Vessi d’arte’ in Tosca. Only Callas talks to God” (Beste sopranoek soilik Tosca-ko ‘Vissi d’arte’ abesten dute. Callas-ek bakarrik hitz egiten du Jaungoikoarekin)\nAIPAGARRIA: Zinean Callas abesten entzuteak efektu hipnotikoa du, ia-ia meditazio saio bat bihurtzen dira abestiak. Eta batez ere marabilla hau, Casta Diva, Bellini-ren Norma tragedia lirica-tik:\nZinea Maria by Callas\nBotere gehiegikeriaz El Gran Wyoming


Gipuzkoa Bertsotan sailkapen faseari ekiteko prest dira Letamendia, Albizu eta Egaña - Uztarria (Azpeitia)\nGipuzkoa Bertsotan sailkapen faseari ekiteko prest dira Letamendia, Albizu eta Egaña\n2019ko mai. 2a, 08:17\nAsteburuan hasiko da Gipuzkoako Bertsolari Txapelketarako sailkapen fasea. Sei azpeitiarrek eman dute lehiarako izena. Iker Letamendiak eta Imanol Albizuk zapatuan, maiatzaren 4an, Idiazabalgo Guraso Elkartean egingo duten saioan abestuko dute; Urko Egañak, berriz, igandean du zita Orioko Kultur Etxean (17:00). Sailkapen faseko saioetan puntuazio altuena lortzen duten 34 bertsolari sailkatuko dira txapelketara.\nAsteburu honetan hasiko da Gipuzkoa Bertsotan Gipuzkoako Bertsolari Txapelketarako sailkapen fasea. Sei azpeitiarrek eman dute lehiarako izena, eta asteburu honetan dituzte horietako hiruk hitzorduak: Iker Letamendiak, Imanol Albizuk eta Urko Egañak. Letamendiak eta Albizuk zapatuan, maiatzaren 4an, Idiazabalgo Guraso Elkartean egingo duten saioan abestuko dute (17:00), Unai Muñoarekin, Egoitz Eizagirrerekin, Txomin Azpirozekin, Gorka Etxeberriarekin eta Iker Ormazabalekin batera. Egañak, berriz, igandean du zita Orioko Kultur Etxean (17:00), eta harekin ariko dira kantuan Asier Apiroz, Oier Aizpurua, Andoni Otamendi, Joseba Andoni Agirre eta Jokin Irastorza. Gainerako bertsolari azpeitiarrek –Jokin Urangak, Jon Gurrutxagak eta Oier Etxeberriak– datozen asteetako saioetan kantatuko dute.\nIrailean hasiko da Gipuzkoako Bertsolari Txapelketa, baina oraindik erabakitzeko dago zein bertsolari ariko diren kantuan aurtengo edizioan; horregatik antolatu dute Gipuzkoa Bertsotan sailkapen fasea. Maiatzaren 4tik 25era bitartean hainbat saio izango da, eta 84 bertsolari ariko dira lehian. Saio bakarrean abestuko dute bertsolari guztiek, eta saio horietan lortutako puntuazioaren arabera, 34 bertsolarik lortuko dute Gipuzkoako Bertsolari Txapelketarako txartela. Beñat Lizaso txapelketan sartuko da irailean, Euskal Herriko Bertsolari Txapelketan egindako lana tarteko –final laurdenetara iritsi zen azpeitiarra–.


topic_facet:"Mekanizazioa (Heziketa Zikloa). Erdi maila" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" author_facet:"Euskadi (Autonomia Erkidegoa). Hezkuntza, Unibertsitate eta Ikerketa Saila"\nProposatutako gaia: Mekanizazioa (Heziketa Zikloa). Erdi maila Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Egilea: Euskadi (Autonomia Erkidegoa). Hezkuntza, Unibertsitate eta Ikerketa Saila\n6 Fabrikazio Mekanikoa (Lanbide Arloa) 6 Fabrikazio Mekanikoko Sistema Automatikoen Programazioa (Modulua) 6 Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila 6 Instalazioa eta mantenimendua (Lanbide Arloa) 6 Lanbide Heziketa Gehiago ... 6 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 6 Muntaia- eta mantentze-lan elektriko/elektronikoak (Modulua) 6 Sistema automatizatuak (Modulua) 5 Linea automatizatuen muntaia- eta mantentze-lanak (Modulua) 4 Automatizazioa eta robotika industriala (Heziketa Zikloa). Goi maila 4 Elektrizitatea eta Elektronika (Lanbide Arloa) 4 Elektrizitatea eta automatismo elektrikoak (Modulua) 2 Lan-giroko harremanak (Modulua) 2 Mekatronika Industriala (Heziketa Zikloa). Goi maila 2 Mekatronika industrialeko proiektua (Modulua) 2 Sistema sekuentzial programagarriak (Modulua) 1 Fabrikazioaren Automatizazioa (Modulua) 1 Industria-robotika (Modulua) 1 Instalazio domotikoen eta automatikoen konfigurazioa (Modulua) 1 Lan giroko harremanak (Zeharkako Ikasgaia) 1 Linea Automatizatuen Eroapena eta Mantentze Lanak (Modulua) 1 Mekatronika industriala (Heziketa Zikloa - LOE). Goi maila 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema elektroteknikoak eta automatizatuak (Heziketa zikloa). Goi maila Guztiak ikusi ... gutxiago ...


Raul Macarro Torresek eta Izaskun Zubizarreta Gerendiainek irabazi dute Euskal Herria Mendi Erronkaren VI. edizioa - Erran.eus\nRaul Macarro Torresek eta Izaskun Zubizarreta Gerendiainek irabazi dute Euskal Herria Mendi Erronkaren VI. edizioa\nTtipi-Ttapa 2018-06-04 08:06\n06:59:52 behar izan ditu Macarrok, Zubizarretak, berriz, 08:32:5. Guztira 617 lasterkarik hartu dute parte.\n617 lasterkarik parte hartu dute Euskal Herria Mendi Erronkaren VI.edozioan. 08:00etan abiatu ziren plazatik eta 67 kilometroko ibilbidea osatuta, lehendabiziko korrikalaria 15:00 jo aurretik helmugaratu zen. Ikusle andana bertaratu zen, bai kirolariak animatzeko, bai eta laguntza eskaintzeko ere.\nRaul Macarro Torres\nIgor Amantegi Altura\nIzaskun Zubizarreta Gerendiain\nUxoa Irigoien Odriozola\nBailarako lehendabiziko lasterkalariak Leitzako Iban Bengoetxea Cousillas (sailkapeneko 20.postuan) eta Leire Baraibar Garmendia (sailkapen orokorrean 45.a) izan dira, 08:08:35 eta 08:49:14ko denbora behar izan dutelarik.\nMendi Erronka Leitzako plazan hasi eta bertan bukatu da, 67 kilometroko ibilbidea osatu ondoren. Leitza –Pagozelai –Gaintza –Irumugarrieta -Unagako Putzua – Putzuzar -Iribaseko iturburua –Lekunberri –Iontza –Idiazabal -Jaundegiko borda gurutzatu dituzte, berriz ere Leitzara itzultzeko. Bidean bost kontrol gune igaro eta tartean jan-edanerako bederatzi anoa gune izan dituzte indarrak hartzeko. 7.200 metroko gainbehera du proba honek eta tartean Kilometro Bertikala ere igaro behar izan dute Irumugarrietako igoeran, 3.600 metroko gainbehera positiboari aurre eginez. Irumugarrieta da hain zuzen ibilbideko punturik altuena 1.431 metrorekin eta Arribe baxuena 222 metrorekin.\nMendi lasterketari ekin aurretik, Euskal Herria Mendi Erronkako antolatzaileek omenaldia eskaini diote Joan Mari Torrealdai euskaltzaleari. Garaikurra eman diote eta Leitzako Aurrera dantza taldekoek aurreskua dantzatu diote, 617 partehartzaileen aurrean. Torrealdaik ederki asko ordezkatzen du euskarak eta euskaldun nahiz euskaltzaleek hizkuntza bizirik eusteko egin duten ahalegina, eta azken hamarkadetako ibilbidea. Omenaldi honen bitartez, Joan Mari Torrealdairen bi zaletasunik handienek bat egiten dute bete-betean, mendia eta euskara. Horrekin batera Euskal Herria Mendi Erronkak, bere VI. Edizioan, erabaki du Torrealdairen ibilbide eta konpromiso erraldoi eta paregabeko horrek merezi duela aitortza eta esker ona.\nAntolatzaileek laguntzaile guztien borondatea eskertu nahi izan dute, guztia behar bezala prestatzeko "ezinbestekoa izan da beraien laguntza". 450 boluntariok, bertakoek zein eskualdeko herritarrek, bat egin dute lasterketa honen antolakuntzan, eta guztiak aritu ziren lanean, larunbatean egun osoan eta aurreko egunetan.


ARARTEKO, X . ATALA . Ondorioak\nBi faseetan egindako landa lanari esker, GKEn ekarpenei, aztertutako agiriei eta erakunde honetan jasotako kexen tramitazioak eskainitako ezagutzari esker, ondorio hauek atera dira ikerketa honetatik:\nPAIEM DELA ETA:\nIkusten denez azkeneko urtean sustatu da EAEko espetxeetan PAIEMen ezarpena; Espetxe Erakundeak sustatutako programa esparru honek eduki teoriko zabala du eta aplikazio praktiko txikiagoa eta desberdina.\nBaina buruko gaixotasunen bat izan eta espetxean dauden pertsonei arreta bereziagoa eskaintzea eta espetxean zerikusia duten eragileen erantzukidetasuna garrantzitsua dela azpimarratzeko balio izan du. Berez “ez dago espetxean dagoen buruko gaixoa artatzeko kulturarik”.\nProgramaren ezarpen mailari dagokionez, harrigarria da programan sartu beharreko pertsonak zein diren zehazteko irizpide tekniko argirik ez egotea.\nEAEko espetxeetan ikusten denez, nahasmendu psikotikoak dituzten pertsonak sartzen dira, sintoma positiboak kontrolatzeko tratamendu farmakologiko jakina behar dutenak. Nortasun nahasmenduak iragazitik pasatzen dira PAIEMen sartu aurretik; espetxeko profesionalek ikusitako larritasun sintomatologikoa hartzen da kontuan PAIEMen sartu ala ez erabakitzeko, presoaren bizitza mugatzen ote den ala ez ikusten da PAIEM sartu ala ez erabakitzeko. Praktikan ikusten denez, nahasmendu psikotikoak dituzten denak ez dira sartzen programan eta nortasunaren nahasmendu larriak dituzten oso gutxi sartzen dira eta batzuetan iritziaren arabera.\nOro har, buruko gaixotasun komorbidoa duten pertsonak programa honetatik kanpo geratzen direla ikusi da, nahasmendua substantziak erabiltzeagatik bada; horiek adikzioan oinarritutako taldeetan sartzen dira, buruko osasuna drogen kontsumoari gailendu zaion edo alderantziz izan den baloratzeko irizpide argirik gabe.\nElkarrizketatutakoek emandako datuen arabera, PAIEMen pertsona gutxi zeuden sartuta. Hona hemen espetxe bakoitzeko datuak:\nMartutene: 7 (eta horietan nahasmendu psikotikoak baino ez daude sartuta).\nPAIEMen sartutako pertsonen datuak eta espetxeetako buruko gaixotasunen prebalentziari buruzkoak (gaiari buruzko azterketatik hartuta eta elkarrizketatutako profesionalek emanda) alderatzen baditugu, argi dago programa honek gaur egun ez dituela artatzen buruko gaixotasunak dituzten espetxeratu guztiak.\nZentzu honetan, PAIEMek eragin kuantitatibo txikiagoa duela esan daiteke. Nahasmendu psikotikoak dituztenei zuzenduta dago, batez ere, nahiz eta horiek guztiak ere ez diren sartzen; eta oro har, beste nahasmendu batzuk kanpoan geratzen dira, hala nola, substantziak erabiltzeagatiko nahasmenduekin komorbidoak diren nortasun nahasmenduak, nahiz eta patologia honek prebalentzia handiagoa izan espetxeetan [ikus 11.a) gomendioa].\nAzken finean, eta zifren arabera, Espetxe Erakundeak buruko gaixotasunekiko pertsonak artatzeko duen programatik kanpo geratzen da buruko gaixotasunekiko pertsonen talderik nagusiena, nortasun nahasmenduak dituzten pertsonekin berariazko esku-hartzeak izatea beharrezkoa eta garrantzitsua dela esaten duten arren elkarrizketatutako profesionalek.\nPAIEM denik ere ez daki preso askok eta programaren edukiak ez dituzte ezagutzen, ezta espetxean esku hartzen duten erakundeek ere.\nEdukiari eta horrek PAIEMen zerrendetan daudenentzako duen esanahiari dagokionez, talde teknikoaren jarraipen handiagoa esan nahi du, pertsona horren egoera gutxienez hilean behin baloratuko baitu. Pertsona horien arreta farmakologikoa ere zorrotzagoa da eta koordinatuago dago, nahiz eta PAIEMen egoteak ez duen esan nahi beti gainbegiratuko denik. Puntu honetan teknikarien iritzi guztiak ez datoz bat, medikamentua gainbegiratuta eman beharreko egoerei eta kasuei buruz.\nEra berean, zehatzago baloratuko da espetxean duen kokapena eta inguru edo modulu gogorrenetatik babesten saiatu beharko da; askok erizaindegian amaitzen dute.\nPAIEM duten pertsonek tratamendu desberdina izaten dute diziplina hautsiz gero, zenbait zigor ez zaizkie ezartzen jokaera horren oinarrian bere buruko gaixotasuna egon dela uste izan bada edo bakartzea bezalako zenbait neurri bere buru osasunerako kaltegarria izan daitekeela ikusiz gero.\nAldi berean, espetxeko jarduera okupazionaletarako lehentasuna dute, beste presoekin alderatuz gero.\nBaina kolektibo honentzako berariazko jarduerarik ez dago eta esku-hartze psikoterapeutiko oso gutxi egoten da.\nEspetxea oso aurkako espazioa da preso askoren nahasmenduei heltzeko: sintoma batzuk aktibatzen ditu, aurretik zeuden nahasmenduak areagotu egiten ditu (estresagarria delako, elkarbizitza derrigortua delako, bakartu egiten delako, etab.) edo beste nahasmendu batzuk sortzen ditu, gehienetan egokitzapen arlokoak. Elkarrizketatutako teknikariek “espetxea amildegi bat da”, “espetxea iristen den tokira iristen da” eta antzekoak esan dituzte hori adierazteko [ikus 11.c) gomendioa].\nZentzu honetan, Zigor Kodean berariaz aurreikusitako segurtasun neurriak ezarri beharra dago buruko nahasmenduak dituzten pertsonentzat, espetxean sartu ez daitezen eta espetxean askatasunik gabe geratzeak ekar ditzakeen ondorio kaltegarriak saihestu daitezen (ikus 1. gomendioa).\nPAIEM programaren gabezia nagusia espetxe barrura begira egotea da, hau da, badirudi garrantzitsuena sintomei eustea eta pazientea ingurura egokitzea dela, batez ere tratamendu farmakologikoaren bidez, eta espetxeko testuinguruaren eta baliabideen mugen ondorioz ez dago ikuspegi zabalagorik, pertsonaren prozesua kanpoan hartzen duenik.\nEspetxe Erakundeko zuzendariorde nagusiak 2013ko ekainaren 25ean Diputatuen Kongresuan izandako agerraldian esandakoari jarraituaz, gabeziarik garrantzitsuenetako bat paziente hauek hartzeko kanpoarekin dagoen koordinazio gabezia da, batetik laguntzarekin jarraitu ahal izateko eta bestetik, pertsona gizarteratzeko prozesuan lagungarri izan ditzakeen dispositiboetara bideratzeko [ikus 11.e) gomendioa].\nGabezia honek lotura handia du espetxe erakundeetako teknikariek buruko gaixotasuna dutenekin espetxe barruan aurrez eta berariaz esku-hartzerik ez egitearekin eta baita erkidegoko erakundeetako teknikariek esku-hartzerik ez egitearekin ere, substantziak erabiltzeagatik nahasmenduak dituztenekin egiten diren bezala [ikus 11.d) gomendioa].\nEspetxean esku hartzen duten gizarte erakundeek ez dute PAIEMen edukia eta garapena ezagutzen eta ez dira programa horretan sartuta egoten. 2013ko azaroan programa pilotu bat jarri zuen abian FEDEAFESek Arabako espetxean.\nBestalde, espetxeetako profesionalek erkidegoko baliabide sarea ez dutela oso ongi ezagutzen ere hauteman da (ikus 14. gomendioa).\nEspetxe barruan aurrez egiten den esku-hartzea funtsezkoa da pertsona bakoitzaren egoera ezagutzeko, kasu bakoitzeko zailtasunak eta indarrak aztertzeko eta gizarteratzeko ibilbide bat diseinatzeko, egoera bakoitzera egokitutako erkidegoko baliabideetan sar dadin. Teknikariek adierazi dutenez, espetxe barruan egiten den aurreprestakuntza oso garrantzitsua da, baliabide egokietara igorritakoan eraginkortasun handiagoa izateko eta pertsona baliabide horietara hobeto egokitzeko; hala eginez gero tratamendu eta gizarteratze prozesuan arrakasta izateko aukerak hazi egingo dira.\nEspetxeko talde teknikoen lana zaildu egiten da berariazko baliabiderik ez dagoelako edo daudenak ezagutzen ez direlako eta espetxetik datozen pertsonak hartzeko mesfidantza egoten delako buruko gaixotasunen bat izan eta espetxetik irteten direnak hartzeko osasun sarearen tokietan; honek guztiak paziente hauen ibilbidea zaildu egiten du eta espetxetik kanpora ematen den urratsa bereziki konplikatzen da (ikus 13. eta 16. gomendioak).\nHorren ondorioz, batzuetan espetxeko egonaldia luzatu egiten da edo euren arazoa artatzeko kualifikaziorik ez duten baliabideetara bideratzen dira, azkenean, baztertuta eta eskean amaitzen dute eta askotan berriro erori eta espetxeratu egiten dira.\nESKUMENAK TRANSFERITZEKO PROZESUA DELA ETA:\nElkarrizketatutako profesional ia guztientzat positiboa da espetxeetako osasun arloko funtzioak Osakidetzara transferitzea.\nTransferentzia honen aurrerapenen artean bat nabarmentzen da, behin eta berriz errepikatu delako: espetxeetako talde medikuentzat OSABIDErako sarrerak ekarri duen hobekuntza. Horren ondorioz, presoen historia klinikoak kontsultatu daitezke eta aurrekari medikoak ere bai, horri esker, arreta errazago eta hobeto eskaini daiteke eta ikuspegi kliniko globala izan dezakete.\nDena dela, badaude hobetu beharreko alderdiak ere, paziente bakoitzaren historiako area jakin batzuetara sartzeko iragazkiak daudenez, lehen arretako zentroek ezin baitute zenbait informazio eskuratu. Espetxeetako mediku taldeei lehen arretako zentro izaera eman zaienez, oso erabilgarria izango luketen zenbait informazio ezin dute eskuratu. Baina espetxeko arreta medikoa ezin da alderatu lehen arretako zentro normal batean eskaintzen denarekin, izan ere, batetik, gaixotasun kronikoari eskaintzen zaion arreta ospitaleetakoen antzekoa da eta, bestetik, espetxearen zigor izaerak arreta hori baldintzatu egiten du.\nInformazio medikuaren tratamendua ere hausnartzekoa da, isilpekotasun eskariei erreferentzia egiten dien heinean. Osasun arreta espetxekoa ez den beste erakunde baten mende geratu denean, zalantzak areagotu egin direla dirudi tratamendu batzordeei edo espetxeetako beste eragileei datu medikoak eskaintzerako orduan. Horrelako kasuetan pertsonaren baimena behar da eta tratamendua errazteko tresna guztiak erabili beharra dagoela izan behar da gogoan; espazio hauetan arretarik ezak edo paziente bakoitzaren egoera ez ezagutzeak eragiten baititu kalterik handienak.\nBada beste gai gatazkatsu bat ere: medikazio farmakologikoa gainbegiratuta eman behar den ala ez. Gainbegiratuta emanez gero, medikazioa hobeto erabiliko dela uste da eta sintomatologiaren egonkortasuna lortzen da, medikazioa behar duten pazienteetan. Dena dela, eremu terapeutikotik adierazten denez, kasu larrietan gainbegiratuta eman beharra dago medikazioa, baina gainerako kasuetan preso asko eta asko euren medikazioaren arduradun izan daitezke eta hori sustatu behar da. Aldi berean, zeregin honetarako behar adina eta berariazko giza baliabide ez dagoela ere esan da. Elkarrizketatutako teknikari batzuen ustez, bateratutako irizpideak ezarri beharra dago, gainbegiratutako medikazio psikiatrikoa ematerakoan.\nTelemedizina ere azpimarratu behar da, bereziki Arabako espetxean, horretarako egokitutako instalaziorik modernoenak bertan baitaude; telemedizinari esker, espezialistengana azkarrago igortzen da pazientea eta kondukzioak saihesten ditu.\nOsakidetzak espetxeetako osasun planik ez duela ikusi da; hori dela eta, ezin dira espetxe desberdinetan preso daudenak modu homogeneoan eta parekidean artatu. Ildo horretan, gabezia hauek erregistratu dira:\na) Hiru espetxeetan arreta irizpide desberdinak daude.\nb) Hiru espetxeetako ekipo medikoen artean ez dago koordinazio protokolorik.\nc) Ekipo desberdinen horniduran aldeak daude. Psikiatra aholkularia profesional egonkorra bada eta espetxearen erreferentziazko ospitaleari atxikita badago, buruko osasun zentro bati atxikita egon ordez, zenbait kasutan errazagoa da ospitalean ingresatzea eta arreta espezializatua eskaintzea, horren ondorioz, arretaren kalitatea ere hobetu egin daiteke.\nd) Buruko gaixotasunen bat izan eta preso dauden pertsonak artatzeko eta baloratzeko espetxe zaintzako unitateak erabiltzea ez dirudi egokia denik; gomendagarriagoa da paziente psikiatriko hauek dagokion ospitaleko akutuen unitatea ingresatzea.\ne) Gipuzkoa eta Bizkaiko Osasun Mentaleko Atlasek eskaintzen duten informazioa oinarri hartuta eta agiri hau Araban ere egingo delakoan, espetxean lana egiten duten profesionalek sakon ezagutu behar dituzte buruko nahasmenduekiko pertsonak artatzeko Osakidetzak dituen osasun baliabideak, baliabide horien kokapena, interlokuzioa, plaza kopurua eta sartzeko baldintzak.\nf) Bereziki azpimarratzen da hiru espetxeetatik ospitaleetako baliabideetara edo Osakidetzaren unitate psikiatrikoetara buruko gaixotasunen bat dutenak igortzeko eta sartzeko protokolorik ez dagoela.\ng) Talde medikoetako profesionalek PAIEMen presentzia eta esku-hartze egituratuagoa, handiagoa eta uniformeagoa behar dutela ikusten da.\nh) Espetxeko osasun laguntzaren izaeraz hausnartu beharra dago, lehen arreta baino gehiago baita, arreta espezializatuko eta ospitaleko arretako alderdiak ere baditu, eta hori guztia kontzeptuazio horren ondoriozko muga batzuk kentzeko: Osabiden sartzeko zailtasunak, farmazia arazoak, medikazio kroniko zenbait eskura izateko disfuntzioak...\ni) Komenigarria litzateke espetxeetako talde medikoek buruko nahasmenduekiko presoen peritu txosten mediko-forenseak eskura izatea, arretaren kalitatea eta eraginkortasuna hobetzeko informazio baliagarria bailirateke, pertsona horiek horretarako baimena emanez gero (ikus 10. gomendioa).\nAzken finean transferentzia hau espetxeetako osasuna erkidegokoan integratu nahi delako egin nahi da, hau da, biztanleriarentzako oro har dauden estrategiak eta bitartekoak espetxeetarako daudenekin parekatu nahi dira, espetxeratuek euskal osasun sistemaren kalitatezko estandarrak izan ditzaten –euren kondenak ezarritakoak beste mugarik gabe–.\nAbiapuntua kontuan izanez gero, asmo handiekiko helburua da, eta beharrezkoa izango da Osakidetzako eta Espetxe Erakundeetako langileen arteko gehieneko lankidetza sustatzea. Era berean, egiturak doitu eta lotu beharra dago eta espetxeetakoa ez den osasun arlotik datozen profesional berriei berariazko trebakuntza eman beharra dago. Gure azterketatik ondorioztatzen denez, transferentziatik igaro den denbora honetan arlo guztietan aurrerapenak egon direla argi dago, baina espetxeetako osasunean oraindik ere inertzia batzuk gainditu beharra dago presoen tratamendu beharren arreta baldintzatzen baitute, gure espetxeetan erregimen eta segurtasun eskakizunek lehentasuna dutelako.\nGure ustez, horretarako beharrezkoa da euskal botere publikoek eskakizun horien definizioaren eta arretaren berri izatea, transferitu zaizkien eskumenak erabiliaz hauek hartutakoekin nahastu ez daitezen, batzuetan gertatzen den bezala. Izan ere, ia alferrikakoa da Osakidetzak preso baten buruko osasun arloan esku hartzeko programa bat diseinatu eta garatzea, praktikan programa horren bideragarritasuna Administrazio zentralaren erabakiek baldintzatzen badute, –hala nola, presoaren sailkapen mailari, destinoari, zentroz aldatzeari edo ezar dakizkiokeen zehapenei lotutako erabakiek–. Hala ari da gertatzen erakunde honek Legebiltzarrera igortzen dituen txostenetan behin eta berriro salatu legez. Hain zuzen, gizartean edo lan munduan sartzeko arloan, esku-hartzearen zatirik handiena, nahiz publikoa nahiz pribatua, duela urteak Euskadin egiten den eremu horretan.\nHorregatik esaten dugu behin eta berriro espetxeetako eskumen guztiak ahalik eta lasterren transferitu beharra dagoela, euskal agintariek askatasunik gabeko pertsonekin esku-hartzeko eremua zehazteko erabakiak har ditzaten azaldutako esparru guztietan. Horren bidez buruko osasunaren arreta zigor politika koherente eta integralaren zati izatea nahi da; zigorra betetzeari kalterik egin gabe, gure osasun sistemak eta gizarte ekintzak (eta gizarte zibil organizatuak) eskaintzen dituzten aukerak eta sinergiak aprobetxatu nahi baitira gizarterako.\nAtal hau amaitzeko, berriro adierazi nahi genuke eskumen horiek hartuta amaitu behar den prozesuarekin batera gizarte kontzientziazio lan handia egin behar dela, ez da balio duen bakarra zer izan behar, nola eta, batez ere, zertarako ere oso baliagarriak izan behar dira. Zentzu honetan, estatutu aurreikuspenak arlo honetan transferentziak eskatzeko titulu bat baino zerbait gehiago dira erakunde honen iritziz: euskal gizartearentzako aukera paregabea da bere izenean egiten den esku-hartze penalaren erabileraren arduradun izateko, horren ondorioak ezagutu ditzan eta gizarte justiziaren ikuspegitik hartu ezinak direla uste duen neurrian, bere espetxe eredua diseinatu eta kudeatu dezan, zigorrak burutzeko sistemak marjinazioa areagotu ez dezan eta gure espetxeetako pertsonarik gehienak delinkuentziara eramaten dituen faktoreak kronifikatu ez daitezen.\nBURUKO GAIXOTASUNA DUTENEI ORO HAR ESKAINTZEN ZAIEN ARRETA SOZIOSANITARIOA DELA ETA:\nAztertutako egoeratik ondorioztatzen denez, nortasun nahasmendu larriak (mugakoak eta antisozialak) dituzten pertsonarik gehienek ez dute berariazko arretarik espetxean, preso daudenen artean nahasmendurik ugariena izan arren.\nElkarrizketatutako profesionalek behin eta berriro adierazi dute nortasun nahasmenduen kasuan berariazko diagnostikoa falta dela eta behin betirako screeninga behar dela. Nahasmendu hauek gutxietsita daudela diote eta diagnostikoa ez dela egokia, inguruaren eraginez. Espetxean nortasun nahasmendu larrien jokaerak egoten dira, baina aurka egiteko jokaerak direla uste izaten da, eta ez da uste izaten berariazko tratamendua behar duen nortasun nahasmendu baten sintomak direnik (ikus 7. gomendioa).\nElkarrizketatutako espezialisten esanetan, nortasun nahasmenduen larritasunaren diagnostikoa gutxietsi egiten da errealitate hau ikuspegi zientifikotik eta lege ikuspegitik ulertzeko dagoen moduaren ondorioz. Nortasun nahasmenduak ulertzeko modua aldatu beharra dago, buruko gaixotasunetan sartzeko; horren ondorioz, egozgarritasunak behera egin dezake eta espetxean sartzea edo egotea saihestuko luketen neurriak hartu ahal izango lirateke.\nHori guztia areagotu egiten da gure osasun sistemak, oro har, nahasmendu mota hauei heltzeko dituen mugen ondorioz, erakunde honek adierazi bezala Arartekoaren ebazpena, 2012ko azaroaren 23koa.Horren bidez, Osakidetza-Euskal Osasun Zerbitzuari gomendatzen zaio nortasun nahasmendu larriak dituzten pertsonei arreta emateari lotutako neurri orokor batzuk eta eragindako gazte baten arretaren gainerako beste neurri berezi batzuk har ditzan.\nPresoen diagnosia hobetu beharra dago. Askotan, gehien baztertuta eta baliabiderik gutxienekin daudenen kasuan batez ere, aurrez inolako diagnostikorik egin gabeko pertsonak iristen dira espetxera, buruko osasun arazoak izan arren. Beste talde handi baten diagnostikoa ez da argia. Oligofreniak, substantziak kontsumitzeagatik narriadura kognitiboa dutenak, kalte neurologikoak dituztenak eta nortasun nahasmenduak dituztenak hauteman eta egoki diagnostikatu behar dira, lehen esan bezala.\nBada beste gai konplexu bat ere: buruko osasun arazoak dituzten atzerritarrak diagnostikatzea eta abordatzea, kasu hauek kanpora igorriz gero zailtasun administratiboak edo burokratikoak izan baititzakete artatzeko (erroldarik ez, osasun txartelik ez…) (ikus 8. gomendioa).\nPreso dauden emakumeen kolektiboa da zaurgarrienetako bat, baztertzeko aldagai gehien bertan ikus daitezke: psikopatologia larriagoak izaten dituzte eta erkidegoko baliabideetan sartzeko zailtasun bereziak; gehienek seme-alabak dituzte beraien kargu eta horrek zaildu egiten du egoerari heltzea eta neurriak ezartzea. Gutxi direnez eta banatutako moduluetan egoten direnez, espetxean jasotzen duten arreta baldintzatuta egoten da: askatasunik gabe dauden emakume hauen tratamendurako giza baliabideak eta baliabide materialak oso txikiak dira, hondarrak izaten dira. Azpimarragarria da Bizkaiko espetxean emakumeen modulurik ez egotea oraindik ere (ikus 9. gomendioa).\nTeknikari batzuen iritziz epaiarekin batera auzi penaleko instrukzioak egindako txosten mediko-forenseak ere igorri behar lirateke espetxera, txosten horietan egindako probak eta balorazioak egongo bailirateke eta oso erabilgarriak lirateke pertsona horren egoera ezagutzeko eta espetxean egoera horri hobeto heltzeko (ikus 4. gomendioa).\nAho batez diote denek buruko nahasmenduren bat duen presoarekin esku hartzen duten profesional guztien arteko koordinazioa oso garrantzitsua eta beharrezkoa dela; informazioak batetik bestera joan behar duela adostutako irizpideak hartu eta ekintza bateratuak egiteko. PAIEM izan daiteke horretarako espazioa eta kasu jakin batzuetan hala da, baina oso gutxi ezarri denez, gabezia horrek hor dirau oro har, eta medikazioa ematerakoan nabarmentzen da, esaterako, eta medikazio hori gutxitzeko edo gehitzeko jarraibideetan, edo espetxeko eguneroko egoeretan, buruko nahasmenduak dituzten presoek kasurik gehienetan ez baitute erantzun terapeutiko integrala jasotzen, nahiz eta bizi diren inguruaren ondorioz jokaera batzuk aktibatuta izan. Dena dela, PAIEMen Osakidetzaren presentzia egituratuagoa denez eta Programa honetatik artikulatu daitezkeen ekimenetan parte hartze aktiboagoa izan dezakeenez, aurrerapausoa da eta lerro honetan jarraitu beharra dago lanean [ikus 10. eta 11.b) gomendioak].\nPertsona bat berarekin egiten diren esku-hartzeetan oso konplexua da osasun arloko (psikiatra aholkularia, sendagileak, laguntzaileak...) eta espetxeetako (psikologoa, jurista, hezitzaileak, gizarte langilea, barne funtzionarioa...) profesionalen esku-hartzea koordinatzea, pertsona horrekin banaka erlazionatzen baitira eta egoeraren ikuspegi atomizatua izaten baitute zenbaitetan. Ezinbestekoa da ikuspegi globala eta diziplinartekoa izango duten egiturak edo espazioak sortzea. Gainera, esku-hartze atomizatu hori izaten da gizarteratzeko ibilbideak egiteko zailtasunak jartzen dituena zenbaitetan eta buruko nahasmenduak dituztenak espetxetik kanpo tratatzeko zailtasunak jartzen dituena ere bai (ikus 5. gomendioa).\nTopaketa guztietan etengabe aipatu da espetxean dauden buruko nahasmenduekiko pertsonak hartzeko prest dagoen erkidegoko baliabiderik ez dagoela, inon nahi ez dituzten pertsonak dira eta askotan horregatik amaitu dute espetxean.\nBaliabide gutxi dagoela oro har esan da, baina pertsona hauek espetxetik irteteko beste zailtasun batzuk ere badaude: horietako zenbait egoitzazko baliabide batzuk eskura izateko administrazioek eskatzen dituzten izapide burokratikoei dagozkie.\nEra berean, espetxe erakundeetako teknikariek ez dituzte ezagutzen erkidegoan dauden baliabideak, teknikari horiek gizarteratzeko ibilbideak egin behar dituzten arren, graduz pixkanaka aldatzeko eta espetxetik ateratzeko proposamenak ere egin behar dituzten arren eta baliabide horietako zenbait egoera jakin batzuk artatzeko baliagarriak izan arren (ikus 14. gomendioa).\nZentzu honetan eta gaur egun dugun krisi ekonomiko larrian, zuzkidura berriak hornitzea zaila da eta elkarrizketatutako batzuen iritziz dauden baliabideak egokitu behar dira buruko nahasmenduekiko presoak artatzeko eta harrera egiteko (ikus 12. gomendioa). Adibidez, egonaldi ertaineko unitate batzuetan segurtasun neurri handiagoak egon behar liratekeela diote, presoak hartzeko mesfidantzak izaten baitituzte, nahiz eta segurtasun neurriren bat ezarri zaien zigortutako pertsonei harrera egin. Unitate hauek espetxetik kanpo geratutakoak hartzeari uko egiten diotela aipatu da, Osakidetzak protokolo garbiak ezarri beharra daukala ere aipatu da, zein paziente igorri daitezkeen eta zein ez ikusteko, eta dagokionean, zer baldintzarekin eta zer mekanismoren bidez igorri daitezkeen ikusteko, borondate pertsonalen eta hautazkoen gaia alde batera uzteko.\nBeharrezko baliabideen artean egoitzazko egiturak dira nagusi, zaintzapeko pisuak, ostatua eta hezkuntza esku-hartzea eskainiko dutenak, egunero norbaitek lagun eginaz; espazio pribilegiatuak lirateke, pertsonak inguru irekian berriro kokatzeko zubiak izan daitezke, erkidegoko baliabide sarearekin harremanetan jar daitezke eta, ahal den kasuetan, pixkanaka autonomia lortuz joan edota familian integratu (ikus 15. gomendioa).\nBitarteko baliabide sorta bat artikulatzeko beharra ere aipatu da: eguneko ospitaleak, eguneko zentroak eta okupazio-lantegiak. Azkenik, zenbait kasutan egonaldi luzeko egoitzazko baliabideak aipatu dira narriadura kognitibo larriekiko pertsonentzat, euren autonomia pertsonala mugatzen dieten oligofreniak badituzte eta sintoma positiboak kontrolatuta egon arren, negatiboek epe luzeko esku-hartzea behar badute.\nAbordatze honetan behin eta berriro aipatu da erkidegoko erakundeek esku hartu behar dutela espetxe barruan, inguru irekiarekiko lotura izan daitezen, ibilbidearen diseinua erraztuaz eta kasu bakoitzean baliabiderik egokienetara bideratuaz, gure espetxeetan adikzioak dituzten pertsonekin finkatuta dagoen esku-hartzearen antzera [ikus 11.d) gomendioa].\nHorrekin batera, eta substantziak erabiltzeagatik nahasmenduak dituzten pertsonentzako baliabideak garrantzitsuak direnez, askotan ikusi ahal izan da buruko nahasmenduekiko presoak toxikomanien tratamendurako egoitzazko baliabideetara igorri direla, nahasmendu psikotikoa edo nortasunekoaren eta substantziak erabiltzearen ondoriozkoaren artean komorbilitate egoerak daudelako, baina bereziki baliabide hauek, eskaintzen duten kontentzioagatik, erdi-askatasun erregimeneko eskakizunetan sartzen direlako, eta aldi berean pertsonaren tratamendurako mesedegarriak direlako. Hori dela eta, baliabide hauei bitarteko ekonomiko gehiago eman behar zaizkie eta trebakuntza bereziko langileak jarri, berariazko arreta eskaintzeko behar diren baldintzak izan ditzaten (ikus 15. gomendioa).


Guztiok onartzen dugun morrontza | Revista\nErakargarritasun fisikoa : Guztiok onartzen dugun morrontza\nAurreko guztia (errealitatea gordin-gordina) Dion, Berscheid eta Walter-ek 1972an deskribatu zuten “Ederra den guztia ona da” premisan oinarritzen da. Printzipio horren arabera, batez ere hedabideek eta zineak transmititu dituzten pauten arabera pertsonak ontzat katalogatzen ikasi dugu, horietan aurrez ezarrita izaten baitira filmeko pertsonaia onaren eta txarraren aurpegiak. Funtsezko kontzeptu bat da nork bere gorputzaz, gaitasunez eta ezaugarri fisikoez duen irudia. Gustura ez egoteak, pertsonak bere buruaz duen irudia eta barneratu dituen estandar sozialak bat ez datozela adierazten du.\nXarma fisikoa eragin sozialen iturri da, eragin horiek edertasun kanonak betetzen dituen pertsonaren aldekoak izaten baitira ia beti. P. Popovich-ek frogatu bezala, Estatu Batuetako epaiketetako zinpekoek bigunago jokatzen duten sexu jazarpenagatik errudun direnekin, gizonezko erakargarriak direnean eta biktima hain ederra ez denean. Erakargarri izateak erraztu egiten du gizarteko eta lan arloko hainbat gunetarako sarbidea: politikan, telebistan, zinean, moda eta publizitatean, harreman publikoetan… Lidergoari dagokionez, pertsona ederrak arrakasta handiagokotzat jotzen dira normalean eta gizarte-trebezia handiagoa duela eta gaitasun handiagokoa dela uste izaten da.


About: dbpedia-eu:Richard_Brooks Goto Sponge NotDistinct Permalink\nRichard Brooks (1912ko maiatzaren 18a, Filadelfia, Pensilvania - 1992ko martxoaren 11a, Los Angeles, Kalifornia) Ameriketako Estatu Batuetako film gidoigile, zuzendari eta ekoizlea izan zen. Garaikideon zinema baino serioagoa zen Brooks-ena, eta haren film askok arrakasta iraunkorra lortu dute. 40ko hamarkadan Key Largo eta Brute Force filmetako gidoiak idatzi zituen, zinema beltzako bi harribitxiak. 1950ean Crisis izeneko filma zuzendu zuen, eta Cary Grant-i ohi baino paper ilunago eman zion lehen aldiz. 1960an Elmer Gantry filmarengatik Oscar irabazi zuen, nahiz eta beste lau aldiz izendapena jaso.


Patxi Ruizekin elkartasunean – Kontu Lepo\n2020-05-25 / Kontu Lepo / 0 Iritzi\nSinatzaileak: Azpeitiko Gaztetxea, Zestoako Gaztetxea, Krisiaren Seme-alabak Sare Sozialista, Urolako Ikasle Abertzaleak eta Gazte Koordinadora Sozialista.\nUrola Erdiko zenbait eragilek deituta, herritar ugarik hartu genituen atzo kaleak Patxi Ruiz Iruñeko euskal preso politikoari elkartasuna adierazteko. Izan ere, hamabi egun gose eta egarri greban egin ostean, ospitalera eraman zuten Patxi. Behin sueroa jasota, berriro espetxeratu zuten euskal presoa. Egarri greba utzi du Patxik, baina gose grebarekin jarraitzen du. Aldi berean, hainbat eta hainbat euskal preso politiko ari dira Ruizen aldeko ekimenak aurrera eramaten. Euskal Herriko hainbat txokotan ere mobilizazioak egin dira egunotan: manifestazioak eta kontzentrazioak hiriburu eta herrietan, gose greba eta txandakako baraualdiak… Patxiren osasun egoera larria da, eta egoerari konponbide bat ematea berebizikoa dela uste dugu, are ezbehar handiagorik gertatu aurretik .\nMuturreko egoerak bultzatu du Patxi borroka hau aurrera eramatera. Izan ere, jipoiak eta seinalamenduak sufritu behar dituenarentzat, kartzela barruko bizitza infernua bilakatu daiteke, kartzelarien etengabeko mehatxupean. Patxik, hainbat preso politiko eta sozialekin batera, “alarma egoeraren testuinguruan” kartzeletan – kalean bezala- urratuak izaten ari diren eskubideak defendatzeko abiarazi zuen protesta. Kartzelariek, Patxi seinalatu zuten protestaren bultzatzaile gisa, eta azken urteetan behin eta berriz errepikatu diren mehatxuak egin zizkioten, azken horrek bere bizitza arriskuan ikusteraino. Egoera horren bultzatuta abiatu zuen gose eta egarri greba Patxik, eta gertaera horiek agerian uzten dute kartzelariek, poliziak kalean egin bezala, militante politikoak jazartzen dituztela, azpiratuen eta baztertuen baldintza gabeko defentsa egiteagatik. Norabide horretan, txalogarria deritzogu Patxik abiarazi duen borroka. Horretaz gain, kartzelaren izaera klasista eta jasangaitza salatzea ere eginbehar urgentea dela uste dugu.\nTestuinguru horretan, kezka sortzen digu Patxiren egoera salatzeko Euskal Herrian egin diren protesta ekimen desberdinen aurrean alderdi eta komunikabideek abiatu duten kriminalizazio kanpaina. Izan ere, uste dugu politikariek gizartearen aurrean erantzukizuna izan beharko luketela, eta herritarren eskubidea beharko lukeela izan politikarien arduragabekeriak salatzea. Hori ezinezkoa da baldin eta politikariek badaukate protestaren nolakotasuna arautzeko monopolioa, eta ez herritarrek. Baldintza horietan, “alderdi ofizialen” zuzeneko kontrolean ez dauden ekimen guztiak “biolentotzat” jotzen dituzte. Hala, herritarrek askatasunez protestatzeko dugun eskbubidea are eta gehiago estutzen dute. Kasu horretan ere, argi geratu da alderdi elektoral guztientzat bigarren plano batean daudela presoaren bizitza eta kartzeletako oinarrizko eskubideen urraketa. Gertakari horien aurrean, agerian gerarzen da, irizpide humanitarioen arabera hartu beharrean, komenigarritasun elektoralaren arabera hartzen dituztela erabakiak . Era berean, uste dugu gehiegi errepikatzen direla “aniztasunari errespetua” eskatzen dioten aldarriak, eta hori tranpatia da. Izan ere, klase arteko gizartean bizi gara, eta mugimendu politiko “anitzek” euren aldarrikapenei oihartzuna emateko dituzten baliabideen artean desoreka handia dago. Aberats eta boteredunen interesak defendatzen- edo gutxienez bakean uzten- badituzu, zure mezuek zabalpena izango dute masa komunikabideetan; burgesiari men egiten ez badiozu berriz, huskeriara kondenatuko zaituzte. Hori horrela izanda, Patxiren egoerak ez luke oihartzunik izango zenbait ekimen aurrera eramango ez balira -baketsuak guztiak-, eta ekimen horien zabalpena eta kriminalizazioa komunikabideen kontrola duten alderdien interes elektoralen araberakoa ez balitz. Esanguratsua iruditzen zaigu euren burua ezkerrekotzat duten alderdi eta udaletxeak joko erreakzionario horretan murgilduta ikustea.\nBukatzeko, Patxiri eta bere aldarrikapenei babesa eta bultzada emateko konpromisoan berresten gara, eta amnistiaren bandera hauspotuko dugu, preso politiko independentista eta sozialistei aterabidea eta duintasuna esleitzen dien lema bakarra dela ulertzen dugulako.\n‘Antolakuntzari salbuespenik ez’ saioaren hirugarren atala: Malen Etxeako kideekin solasean


Trumpen interes-gatazkak | Faroa\n← Animaziozko filmak Gabonetarako\nGuk ere badugu geure aurkezpeña →\nData: 2016(e)ko abenduaren 23a Egilea: Joxe Aranzabal\nAEBetako presidentziarako hauteskundeak irabazi bezain laster, Donald Trumpek adierazi zuen, kargua zin egin aurretik bere seme-alabek hartuko zutela ardura Trump enpresa-taldearena, eta bera presidentzian murgilduko zela, eta ez zuela zerikusirik izango bere orain arteko negozioekin.\nOrain pare bat aste, berriz, bilera batera deitu zien AEBetako enpresa teknologiko esanguratsuenetako buruei, politika teknologikoa eztabaidatzeko. Enpresariak zur eta lur geratu ziren, ikusita bilera-gelan Trumpen hiru seme-alaba zeudela, nahiz eta bilerak ez zeukan zerikusirik Trump konglomeratuarekin.\nBilera hasi aurretik, Jeff Bezosek, Amazon enpresako burua, modu onean adierazi zuen harridura, bilera-gelan presidente hautatuaren seme-alabak zeudelako, eta horrek interes-gatazka negargarria planteatzen zuelako.\nIkusita Trumpek aurrera egin nahi zuela bilerarekin, bere seme-alabak bertan segituta, honako enpresariak, beren gauzak jaso eta joan egin ziren: Jeff Bezos (Amazon), Larry Page eta Eric Schmidt (Alphabet-Google), Tim Cook (Apple), Elon Musk (Tesla eta SpaceX) eta beste sei. “Trump Interrupted” artikuluak ematen du bilera haren berri xehetasun gehiagorekin.\nEuskal Herrian zenbat enpresari ausartuko lirateke horren garbi salatzera presidente hautatuaren interes-gatazka nabarmena?\nKategoria: Politika Etiketak "interes gatazka, amazon, bezos, bilera, trump. Gorde lotura.


Antton Kazabon idazleak bost liburu kaleratu ditu 2017an | El Diario Vasco\nOiartzunAntton Kazabon idazleak bost liburu kaleratu ditu 2017an\nAntton Kazabon idazleak bost liburu kaleratu ditu 2017an\nKazabon Errekak oiloari liburua aurkezten Elkar argitaletxearekin.\nHiru argitaletxerekin argitaratu ditu liburuak oiartzuarrak\nBASTEROBERRI OIARTZUN. Martes, 28 noviembre 2017, 08:06\nAntton Kazabon Amigorena (Oiartzun, 1954) urte askoan Haurtzaro ikastolako irakaslea izan da; horrez gain, haurtzaro ikastolako bertso-eskolaren sortzailea eta beste hamaika proiektu eta lanetan ibili izan da. Baina, beti izan du bertsoetarako, poesiarako zein literaturarako xarma berezia. Bere 63 urterekin erretiroa hartuta bizi da Antton, baina ez du denbora alferrik galtzen. Ikusi besterik ez dago, azken urtean bost liburu argitaratu baititu hiru argitaletxe ezberdinekin. Durangoko azoka, erakusleiho perfektua, datorkio Kazaboni abenduan.\nPasa den urtean 'Piku azpian' liburua argitaratu zuen Denonartean argitaletxearekin, Udazkeneko jolasak bildumaren barruan. Bildumari segida emateko aurten beste bi liburuak argitaratu ditu. Haur literaturaren barruan kokatutako poesia narratibo gisa sailkatutako liburuak dira. Kazabonen ustez ahots-goiti irakurri beharreko liburuak dira. Bertsoen eta poesiaren arteko zerbait bezala defini daitezke. «Ahots goran irakurtzean erritmoa hartzen du eta jolasteko aproposak dira» dio Kazabonek.\nBi liburuen kasuan basoko pertsonaiak dira protagonista, baina gizakion eguneroko bizitzan gertatzen diren gertaerak, bizipenak zein sentimenduak islatzen dituzte. Intxaur azpian liburuan intxaurra, katagorria eta katuaren arteko borroka irudikatzen du. Gaztaina azpian liburuaren kasuan, berriz, artaldea, artzain-txakurra eta otsoaren arteko lehia da. Haurrei zuzendutako liburuak direnez marrazki erakargarriekin egindako liburuak dira, horretarako Jokin Mitxelena oiartzuarrak lagundu dio idazleari.\nKazabonek Ibaizabal argitaletxearekin beste bi liburu kaleratu ditu; bata Matxinsalto bildumarekin eta bestea Txirrista bildumaren barruan.\n'Haizeak hitz, hitzak haize' da Matxinsalto bildumaren barruan argitaratutako liburua. Istorio honetan Kazabonek munduaren sorrerari buruzko beste istorio bat asmatu du. «Hasiera batean munduan ez zegoen deus, ezereza zen. Lehenengo haizea etorri zen baina bakarrik aspertu egiten zen. Josta-tzeko lainoak, hodeiak, euria ekarri zituen. Eta horrela sorgintxo sortu arte. Prosa motzean sortutako liburua da, irakurterraza eta dibertigarria. Istorioa laguntzeko Jokin Mitxelenaren marrazkiak ditu hemen ere.\nGixela nire laguna da Ibaizabal argitaletxeko Txirrista sailaren barruan kaleratutako liburua da. Haurrei zuzendutakoa da, inklusioaren gaia jorratzen du umeek uler-tzeko eta ikasteko moduan. Gixela itsua da, nahiz eta istorioan inongo momentuan ez den aipatzen. Gixelaren pozak, tristurak, abenturak eta desbenturak elkarbanatzen ditu irakurlearekin. Kasu honetan Maite Mutuberria marrazkilariak lagundu du marrazkiekin.\n'Errekak oiloari' berriz ere basoko elementuak ardatz hartuta dator: animaliak, eguraldia, mendiak, ibaiak... Antitesian kokatzen ditu Kazabonek une oro gauzak: astoa eta oilarra, otsoa eta zakurra, euria eta elurra, zubia eta erreka, katua eta sagua. Modu ludiko eta dibertigarrian gauzen alde ona eta txarra azaltzen saiatu da Kazabon. Nahiz eta, dena ez dela hain txarra eta dena ez dela hain ona; eta txarretik ona egin daitekeela ikusarazi nahi du.\nHari morearekin lotuz saretu ziren Emaitza onak asteburuan Oiartzungo kirol taldeek